聽崇德君鼓琴
作者：黄庭堅
朝代：宋

paragraphs: 月明江靜寂寥中，大家斂袂撫孤桐。
古人已矣古樂在，彷彿雅頌之遺風。
妙手不易得，善聽良獨難。
猶如優曇華，時一出世間。
兩忘琴意與己意，迺似不著十指彈。
禪心默默三淵靜，幽谷清風淡相應。
絲聲誰道不如竹，我已忘言得真性。
罷琴窗外月沈江，萬籟俱空七絃定。